CELEX: 32020D0441
Language: fi
Date: 2020-03-24 00:00:00
Title: Euroopan keskuspankin päätös (EU) 2020/441, annettu 24 päivänä maaliskuuta 2020, yrityssektorin osto-ohjelman toteutuksesta annetun Euroopan keskuspankin päätöksen (EU) 2016/948 muuttamisesta (EKP/2020/18)

25.3.2020   
               
               
                  FI
               
               
                  Euroopan unionin virallinen lehti
               
               
                  L 91/5
               
            
         EUROOPAN KESKUSPANKIN PÄÄTÖS (EU) 2020/441,
         annettu 24 päivänä maaliskuuta 2020,
         yrityssektorin osto-ohjelman toteutuksesta annetun Euroopan keskuspankin päätöksen (EU) 2016/948 muuttamisesta
         (EKP/2020/18)
         EUROOPAN KESKUSPANKIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan yhdessä 3.1 artiklan ensimmäisen luetelmakohdan kanssa sekä 18.1 artiklan,
         sekä katsoo seuraavaa:
         
                     (1)
                  
                  
                     Euroopan keskuspankkijärjestelmän ja Euroopan keskuspankin perussäännön 18.1 artiklan mukaan Euroopan keskuspankki (EKP) voi yhdessä niiden jäsenvaltioiden kansallisten keskuspankkien kanssa, joiden rahayksikkö on euro (jäljempänä ’kansalliset keskuspankit’), toimia Euroopan keskuspankkijärjestelmän tavoitteiden saavuttamiseksi rahoitusmarkkinoilla muun muassa ostamalla ja myymällä suoraan siirtokelpoisia arvopapereita.
                  
               
                     (2)
                  
                  
                     Euroopan keskuspankin päätöksellä (EU) 2016/948 (EKP/2016/16) (1) perustettiin yrityssektorin osto-ohjelma (jäljempänä ’CSPP-ohjelma’). CSPP-ohjelma muodostaa yhdessä katettuja joukkolainoja koskevan kolmannen osto-ohjelman, omaisuusvakuudellisten arvopaperien osto-ohjelman ja jälkimarkkinoilla toteutettavan julkisen sektorin omaisuuserien osto-ohjelman kanssa EKP:n laajennetun omaisuuserien osto-ohjelman (jäljempänä ’APP-ohjelma’). APP-ohjelman tarkoituksena on parantaa rahapolitiikan välittymistä, edistää luotonantoa euroalueen taloudelle, helpottaa kotitalouksien ja yritysten lainanoton ehtoja sekä osaltaan tukea inflaatiovauhdin palautumista pysyvästi tasolle, joka on hintavakauden säilyttämiseen tähtäävän EKP:n ensisijaisen tavoitteen mukaisesti keskipitkällä aikavälillä lähellä kahta prosenttia mutta hieman alle sen.
                  
               
                     (3)
                  
                  
                     EKP:n neuvosto päätti, ottaen huomioon koronavirustaudin (COVID-19) leviämiseen liittyvän poikkeuksellisen tilanteen taloudessa ja rahoitusoloissa, 18 päivänä maaliskuuta 2020 laajentaa CSPP-ohjelmassa hyväksyttävien omaisuuserien joukkoa yritystodistuksiin siten, että CSPP-ohjelman ostoihin voidaan hyväksyä kaikki yritystodistukset, joiden luottokelpoisuus on riittävän hyvä.
                  
               
                     (4)
                  
                  
                     Jotta meneillään olevan pandemian aiheuttamaan tilanteeseen voitaisiin reagoida ripeästi, tämän päätöksen pitäisi tulla voimaan seuraavana päivänä sen jälkeen kun se on julkaistu Euroopan unionin virallisessa lehdessä.
                     
                  
               
                     (5)
                  
                  
                     Päätös (EU) 2016/948 (EKP/2016/16) olisi näin ollen muutettava vastaavasti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Muutos
            Korvataan päätöksen (EU) 2016/948 (EKP/2016/16) 2 artiklan 2 alakohta seuraavasti:
            
               
                  ”2.   Jos jälkimarkkinakelpoisen velkainstrumentin alkuperäinen maturiteetti on enintään 365/366 päivää, sen jäljellä olevan maturiteetin on oltava vähintään 28 päivää hetkenä, jona asianomainen eurojärjestelmän keskuspankki ostaa sen.
                  Jos jälkimarkkinakelpoisen velkainstrumentin alkuperäinen maturiteetti on 367 päivää tai pidempi, sen jäljellä olevan maturiteetin on oltava vähintään kuusi kuukautta ja enintään 30 vuotta ja 364 päivää hetkenä, jona asianomainen eurojärjestelmän keskuspankki ostaa sen.”
               
            
         
         
            2 artikla
            Voimaantulo
            Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
         
         
            Tehty Frankfurt am Mainissa 24 päivänä maaliskuuta 2020.
            
               
                  EKP:n puheenjohtaja
               
               Christine LAGARDE
            
         
         
            (1)  Euroopan keskuspankin päätös (EU) 2016/948, annettu 1 päivänä kesäkuuta 2016, yrityssektorin osto-ohjelman toteuttamisesta (EKP/2016/16) (EUVL L 157, 15.6.2016, s. 28).